**OBRAZLOŽENJE**

**NACRTA PRIJEDLOGA ODLUKE O POSTUPKU DAVANJA U ZAKUP JAVNIH POVRŠINA I IZNOSU NAKNADE ZA KORIŠTENJE JAVNIH POVRŠINA**

**I. PRAVNI OSNOV**

Čl. 35. st. 2. Zakona o vlasništvu i drugim stvarnim pravima ("Narodne novine" broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12 i 152/14) propisuje da ovlasti za raspolaganje, upravljanje i korištenje stvarima u vlasništvu jedinica lokalne i područne (regionalne) samouprave imaju tijela jedinica lokalne i područne (regionalne) samouprave određena propisom o ustrojstvu lokalne i područne (regionalne) samouprave, osim ako posebnim zakonom nije drukčije određeno.

Čl. 35. Zakona o lokalnoj i područnoj (regionalnoj) samoupravi (NN – 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15) propisuje da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave.

Čl. 20. st. 2. i 3. Odluke o porezima Grada Buja-Buie („Službene novine Grada Buja” br. 08/17) propisuje da se porez na korištenje javnih površina ne plaća se za organiziranje manifestacija, lokalnih proslava i pratećih aktivnosti, kao ni za vjerske, humanitarne, kulturne, sportske te prosvjetno edukativne, zdravstvene, ekološke i druge aktivnosti značajne za Grad kao i slučajeve kada je za javne površine sklopljen ugovor o zakupu zemljišta za postavu kioska, terasa i drugih montažnih naprava.

Čl. 50. Statuta Grada Buja-Buie ( „Službene novine Grada Buja“ broj 11/09, 05/11, 11/11 i 03/13) propisano je da Gradsko vijeće donosi odluke i opće akte kojima uređuje pitanja iz samoupravnog djelokruga Grada.

**II. PRIJEDLOG ODLUKE O POSTUPKU DAVANJA U ZAKUP JAVNIH POVRŠINA I IZNOSU NAKNADE ZA KORIŠTENJE JAVNIH POVRŠINA**

Značenje pojma javne površine određeno je čl. 4. Odluke o komunalnom redu (Službene novine Grada Buja br. 5/11, 11/11). Pod javnim površinama smatraju se površine u općoj uporabi, a prema namjeni razlikuju se:

- javnoprometne površine (nerazvrstane ceste, ulice, trgovi, pješački prolazi, parkirališta, javne stube, pločnici, nogostupi, pješačke i biciklističke staze, pješačke zone, stajališta javnoga gradskog prometa i slične površine koje se koriste za promet po bilo kojoj osnovi);

- dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu;

- javne zelene površine (parkovi, šumice, drvoredi, skupine i pojedinačna stabla, dječja igrališta kao i drugi oblici vrtnog i parkovnog oblikovanja koji nisu proglašeni zaštitnim

dijelovima prirode, površine za rekreaciju, dječja igrališta, travnjaci, staze, zemljišni pojas uz

javnoprometne površine na kojem je zasaneno zelenilo, zeleni otoci, zelene površine uz objekte javne namjene, te odmorišta i staze koje su sastavni dijelovi zelenih površina i slične površine);

- ostale površine uz sportske objekte, rekreacijske objekte i slično, objekte što su namijenjeni za javne priredbe, otvorene tržnice, groblja, sajmišta, i slične prostore;

- površine na kojima se, sukladno posebnom aktu, obavlja prodaja robe i pružaju ugostiteljske usluge izvan poslovnih prostorija i prostora trgovaca, odnosno ugostitelja,

- zaštićeni objekti prirode.

Navedene nekretnine su načelno izvan prometa no postoje situacije kada je za iste pravno moguće, a i potrebno, odobriti korištenje istih. To mogu biti različite situacije kao npr. obavljanje djelatnosti trgovine na malo izvan prodavaonica, postavljanje reklama i reklamnih panoa, pružanje ugostiteljskih i ostalih usluga na javnim površinama ili korištenje javnih površina kada javna površina sa poslovnim prostorom čini funkcionalnu ili tehnološku cjelinu.

Čl. 18. Odluke o porezima Grada Buja-Buie („Službene novine Grada Buja” br. 08/17) propisuje da porez na korištenje javnih površina plaćaju pravne i fizičke osobe kojima je nadležno tijelo Grada Buja odobrilo privremeno korištenje javne površine.

Čl. 20. st. 2. i 3. Odluke o porezima Grada Buja-Buie („Službene novine Grada Buja” br. 08/17) propisuje da se porez na korištenje javnih površina ne plaća se za organiziranje manifestacija, lokalnih proslava i pratećih aktivnosti, kao ni za vjerske, humanitarne, kulturne, sportske te prosvjetno edukativne, zdravstvene, ekološke i druge aktivnosti značajne za Grad kao i slučajeve kada je za javne površine sklopljen ugovor o zakupu zemljišta za postavu kioska, terasa i drugih montažnih naprava.

S obzirom na prethodno navedeno potrebno je propisati postupak dodjele javnih površina putem natjačaja za situacije kada se javna površina dodjeljuje za dulji vremenski period koji se ne može podvesti pod čl. 18. Odluke o porezima Grada Buja-Buie („Službene novine Grada Buja” br. 08/17) i pojam „privremeno” korištenje. Ovim prijedlogom Odluke propisan je postupak javnog natjačaja koji prethodi zaključenju ugovora o zakupu javne površine. Kao kriteriji odabira nije prvenstveno odabran kriteriji najviše ponuđene naknade već su kriteriji prvenstva razrađeni u čl. 7. prijedloga.

Ovim prijedlogom se predlaže propisivanje iznosa naknade za korištenje javnih površina putem ugovora o zakupu kako propisano čl. 11. prijedloga.

Čl. 13. ovog prijedloga stavljaju se izvan snage pojedine odredbe gradskih propisa koji su do sada djelomično uređivali predmetnu problematiku.